《用钱同知美推官能弓韵 其一》
明代·郑真

马上弯弓气势豪，星流点点破纤毫。雁鸿仰笑当空落，猿狖悲怜抱树号。

罗窦功成蛮寇殄，天山凯奏将材高。请看卫武宾筵秩，莫问兵家有六韬。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。